Järven jäällä olevalle radalle on kairattu 30–35 reikää.

Tohlopin luistelurata Tampereella on joutunut erikoisen ilkivallan kohteeksi. Jääradan molemmin puolin on kairattu reikiä. Retkiluistelurata on rakennettu järven jäälle.

Kairaukset olivat ilmestyneet yön aikana.

– Reikiä on 30–35. On siinä saanut vääntää niitä, radan kunnostuksessa vastaava auraaja Tuukka Tuominen arvioi.

Tampereella ilmestyvä sanomalehti Aamulehti keksi jo ilkivallan tekijälle nimen: sarjakairaaja. Lehti otsikoi, miten sarjakairaaja iski Tohlopin radalle.

Tuominen kertoo, että vielä illalla seitsemän jälkeen hän aurasi rataa. Silloin radalla ei näkynyt kairauksia. Tiistaina kun hän meni iltapäivällä kolmen aikaan radalle, kairaukset olivat jäässä.

– Yön aikana ne kairaukset ovat varmasti tulleet sinne. Päiväsaikaan on niin paljon luistelijoita aamusta lähtien. Joku olisi varmasti huomannut kairaajan.

Tuominen sanoo, ettei radalla ole aiemmin ollut minkäänlaista ilkivaltaa. Rata on pysynyt tähän asti hyvässä kunnossa.

Kairaukset ovat vaarallisia. Luistelija voi kompastua ja teloa itsensä. Kairaukset ovat retkiluisteluradan osuudella, jossa ei ole valaistusta.

– Onneksi kairaukset ovat radan sivulla. Keskelle jää luisteltavaa. Onhan tämä tietysti vaarallista, osa porukoista luistelee ilman otsalamppua.

Tuomista harmittaa. Kairaukset aiheuttavat lisää töitä.

– Tänä iltana oli tarkoitus jäädyttää muualta railoja pois. Se aika meni näiden reikien kanssa.

Tuominen sanoo, ettei kairattuja kohtia saa uudenveroisiksi. Terävimmät nystyrät saatiin kuitenkin pois ja reikäkohtia jäädytettyä.

Tuominen on ollut ilkivallasta poliisiin yhteydessä. Hän aikoo tehdä rikosilmoituksen asiasta.